Govor Gulia Einaudia
Izvor: http://predsjednik.hr/GovorGuliaEinaudia

GOVOR APOSTOLSKOG NUNCIJA EINAUDIJA NA KOMEMORACIJI PREDSJEDNIKU TUĐMANU 

Govor apostolskog nuncija mons. Giulija Einaudija 
na komemoraciji preminulom predsjedniku Republike Hrvatske dr. Franji Tuđmanu
Poštovana obitelji Tuđman, 
Vaša Ekselencijo, akademiče Vlatko Pavletiću, predsjedniče Hrvatskog državnog sabora, 
gospodine predsjedniče hrvatske Vlade, 
gospodo ministri, 
predstavnici katoličke crkve i ostalih vjerskih zajednica,
dame i gospodo,
Izražavam svoju zahvalnost gospodinu dr. Mati Graniću, ministru vanjskih poslova što me pozvao da uputim pozdrav Diplomatskog i konzularnog kora te Međunarodnih organizacija, na ovoj svečanoj komemoraciji u povodu smrti dr. Franje Tuđmana, predsjednika Republike Hrvatske.
Uspomeni predsjednika Franje Tuđmana i njegovom visokom dostojanstvu prvog šefa države, nezavisne i suverene Hrvatske, želim s ganućem i smjernošću izraziti naše poštovanje koje proizlazi iz dvostrukog osjećaja: zahvalnosti i divljenja.
Mi smo zahvalni gospodinu predsjedniku Tuđmanu jer smo imali čast, kao veleposlanici, njemu u ruke predati svoje vjerodajnice, uživali smo njegovo povjerenje i podršku u obavljanju našeg diplomatskog poslanja. Uvijek nas je primao velikodušno i dobronamjerno kao predstavnike prijateljskih država, otvoren za suradnju i dijalog. U Hrvatskoj uživamo pažljivo, ljubazno i velikodušno gostoprimstvo.
Na početku stvaranja mlade hrvatske države bili smo malobrojni diplomatski predstavnici; u vrijeme mog dolaska u Zagreb u proljeće 1992. bila su samo tri veleposlanika. Ali mlada hrvatska država je rasla i uživala sve veće međunarodno priznanje i usporedo s tim rastao je i broj veleposlanstava koji je danas dosegao brojku 70 ambasada, od kojih 41 djeluje u Zagrebu, a njih 29 imaju sjedišta u drugim državama.
Sve ovo mudro i plodno djelovanje Hrvatske, pod vodstvom predsjednika Tuđmana, pridonijelo je otvaranju širokog pristupa obitelji naroda i postizanju visokog poštovanja i međusobnog razumijevanja, što zaslužuje naše iskreno divljenje.
Hrvatska sada može računati s ovom, dobro utemeljenom baštinom, i nastaviti svoj put prema širim obzorjima napretka i blagostanja za svoj snažni i radini narod, prosvijetljen i ojačan povijesnim, kulturnim i vjerskim vrijednostima, prema izreci proroka Izaije: 
"Jer kao što zemlja tjera svoje klice, kao što vrt niknuti daje sjemenju, tako će Gospodin Bog učiniti da iznikne pravda i hvala pred svim narodima" (Iz.61,11).